
Text rozhodnutia
Súd: Krajský súd Trnava Spisová značka: 10Co/295/2019 Identifikačné číslo súdneho spisu: 2117222829 Dátum vydania rozhodnutia: 30. 04. 2020 Meno a priezvisko sudcu, VSÚ: JUDr. Gabriela Brišková ECLI: ECLI:SK:KSTT:2020:2117222829.1 Uznesenie Krajský súd v Trnave v senáte zloženom z predsedníčky senátu JUDr. Gabriely Briškovej a členiek senátu JUDr. Zlatice Javorovej a JUDr. Terézie Mecelovej v spore žalobcu: U. N., narodený XX. I. XXXX, trvalý pobyt: A. XXX, ubytovňa H. M., proti žalovanej: H. U., narodená XX. E. XXXX, trvalý pobyt: L. XXX/XX, U., Q., o 5.300,- eur, o odvolaní žalobcu proti uzneseniu Okresného súdu Trnava zo dňa 16. januára 2019 č. k. 40C/37/2017-10, takto r o z h o d o l : Odvolací súd napadnuté uznesenie súdu prvej inštancie ruší a vec vracia na ďalšie konanie a nové rozhodnutie. o d ô v o d n e n i e : 1. Napadnutým uznesením súd prvej inštancie odmietol žalobu. Žalovanej nepriznal nárok na náhradu trov konania. Rozhodnutie odôvodnil ustanovením § 129 ods. 3, 4 CSP (Civilný sporový poriadok č. 160/2015 Z. z. v znení neskorších predpisov). Vecne zdôvodnil, že žalobca sa domáhal nápravy vo veci podvodu. Priložil k žalobe uznesenie OR PZ v Trnave zo dňa 9. novembra 2017 o odmietnutí vo veci podozrenia z pokračujúceho prečinu podvodu, ktorého sa mala dopustiť žalovaná. V doplnení žaloby žalobca uviedol, že žalovaná mu zobrala všetky peniaze, potrebuje ich na byt, ktorý mal kúpiť. Musí platiť drahý prenájom, na ktorý už nemá peniaze. Uznesením súd prvej inštancie vyzval žalobcu na odstránenie vád žaloby, na doplnenie čoho sa žalobou domáha, ako aj na označenie sporových strán (doplnením údajov ich narodenia), ako i úplný opis rozhodujúcich skutočností, označenie dôkazov na preukázanie skutkových tvrdení a uvedenie žalobného návrhu. Súčasne žalobcu poučil o následkoch neodstránenia vád žaloby, a to o jej odmietnutí. Vzhľadom k tomu, že žalobca vady žaloby neodstránil, napadnutým uznesením bola žaloba žalobcu odmietnutá. Povinnosť tvrdiť podstatné a rozhodujúce skutočnosti týkajúce sa sporu nemožno nahradzovať odkazom na prílohu žaloby (listinný dôkaz). Absentoval žalobný petit, ktorý by súd prvej inštancie prevzal do súdneho rozhodnutia. Uvedené nedostatky bránili pokračovaniu v konaní. Rozhodnutie o náhrade trov konania súd prvej inštancie odôvodnil ustanovením § 256 ods. 1 CSP v spojení s článkom 4, 6, 17 základných princípov CSP, keďže žalobca procesne zavinil odmietnutie žaloby. Žalovanej ako protistrane nárok na náhradu trov konania nepriznal, pretože jej v tomto štádiu konania trovy nevznikli. 2. Proti tomuto uzneseniu podal včas odvolanie žalobca. V odvolaní poukázal na podvodné správanie žalovanej, ktorá ho obrala o zdedené peniaze s odôvodnením, že má chorú matku a škodovú udalosť. Z účtu žalobcu sa previedli peniaze priateľovi žalovanej a neboli použité na škodovú udalosť. Žalovaná sľúbila, že si vybaví pôžičku a peniaze vráti. Doposiaľ sa tak nestalo. V doplnení odvolania (na základe výzvy súdu prvej inštancie) žalobca uviedol, že žalovaná podvodom vylákala od neho peniaze na škodovú udalosť 25. mája 2017 vo výške 3.350,- eur, ktoré poslala na účet kamaráta, čím mu spôsobila veľkú stratu. Ďalej pre matku na lekára 1.500,- eur a na výlohy 450,- eur. Uvedené oznámil na polícii ako podvod a keďže žalovaná, ktorá sľúbila, že si vezme pôžičku a peniaze žalobcovi vráti, tak neurobila, podal žalobu na súd. Žalobca preto žiada o náhradu škody (5.300,- eur), pričom priložil potvrdenie peňažného ústavu o vykonaní prevodu peňazí vo výške 3.350,91 eur s dátumom splatnosti 25.5.2017. 3. Odvolací súd podľa § 34 CSP po zistení, že odvolanie bolo podané včas (§ 362 ods. 1 CSP), oprávnenou osobou (§ 359 CSP), proti rozhodnutiu, proti ktorému je prípustné odvolanie (§ 357 písm. b/ CSP), po skonštatovaní, že odvolanie obsahuje zákonom stanovené náležitosti (§ 363 CSP), preskúmal napadnuté uznesenie v medziach daných rozsahom a dôvodmi odvolania (§ 379 a § 380 CSP), postupom bez nariadenia pojednávania (§ 385 ods. 1 CSP a contrario) a dospel k záveru, že odvolaniu je potrebné vyhovieť. 4. Podanie, ktoré je adresované súdu, musí spĺňať kritériá správnosti, úplnosti a zrozumiteľnosti. Ak podanie uvedené náležitosti nemá, jeho správnosť, úplnosť a zrozumiteľnosť sa posudzujú podľa konkrétnych okolností prípadu. Ustanovenie § 132 v spojení s ustanovením § 127 ods. 1 CSP upravuje obsahové náležitosti žaloby, pričom jednou z nich je aj žalobný návrh, úplné opísanie rozhodujúcich skutočností a označenie dôkazov na ich preukázanie. 5. V prejednávanej veci súd prvej inštancie dôvodne uznesením vyzval žalobcu na doplnenie žaloby s poučením ako žalobu treba doplniť a keďže tak žalobca neučinil, napadnutým uznesením žalobu odmietol. V odvolacom konaní však žalobca doplnil opis rozhodujúcich skutočností, pripojil listinný dôkaz (potvrdenie L. L., a.s. o vykonaní prevodu finančných prostriedkov) a vyčíslil peňažný nárok voči žalovanej vo výške 5.300,- eur (vylákané peniaze na škodovú udalosť 25.5.2017 vo výške 3.350,- eur, pre matku na lekára 1.500,- eur a na výlohy 450,- eur), ktorú sumu od žalovanej žiada. 6. Podľa § 129 ods. 4 CSP ak sa podanie opraví alebo doplní v celom rozsahu v súlade s výzvou podľa odseku 1, najneskôr do uplynutia lehoty na podanie odvolania proti uzneseniu o odmietnutí podania, o odvolaní proti tomuto uzneseniu môže rozhodnúť súd, ktorý ho vydal. 7. Citované zákonné ustanovenie predstavuje osobitný prípad autoremedúry, ak strana dodatočne zhojí na základe výzvy súdu vady podania vo veci samej, brániace jej prejednaniu. V takomto prípade nastáva fikcia, že podanie bolo bez vád už od počiatku, teda odo dňa, keď bolo podané na súde. 8. Vzhľadom k tomu, že žalobca v odvolacej lehote (v prípade neúplného podania, ktoré bolo opravené v súlade s výzvou súdu prvej inštancie, sa má za to, že odvolanie bolo bez vád od jeho podania, t. j. keď bolo podané na súde) individualizoval svoje práva, o ochranu ktorých žiada, a to právo na zaplatenie sumy 5.300,- eur, ktorú špecifikoval na tri časti, spolu s opisom rozhodujúcich skutočností a priložil listinný dôkaz, odstránil tak vady žaloby, ktoré bránili pokračovaniu v konaní a prejednaniu veci (nastal teda stav úplnosti žaloby, ktorý umožňuje súdu prvej inštancie pokračovať v konaní). Žalobca pritom nie je povinný úplne doslovne vyjadriť petit neodkladného opatrenia, ktorý by mal súd prevziať do výroku svojho rozhodnutia, ak zo žaloby vyplýva, čoho sa domáha, t. j. uloženia povinnosti žalovanej zaplatiť mu sumu 5.300,- eur. Odvolací súd preto odvolaniu vyhovel a uznesenie súdu prvej inštancie zrušil a vec vrátil na ďalšie konanie a nové rozhodnutie. Prílišný formalizmus pri posudzovaní úkonov účastníkov civilného sporového konania nemá oporu v zákone a nie je v súlade s ústavnými princípmi spravodlivého procesu (porov. R 46/2000). 9. Podľa § 389 ods. 1 písm. b/ CSP odvolací súd napadnuté rozhodnutie súdu prvej inštancie zrušil (keďže tak neurobil súd prvej inštancie v súlade s ustanovením § 129 ods. 4 CSP) a vec vrátil na ďalšie konanie. 10. Povinnosťou súdu prvej inštancie tak bude v ďalšom konaní, viazaný právnym názorom odvolacieho súdu, umožniť žalobcovi pokračovať v konaní na základe ním podanej žaloby v spojení s jej doplneniami, ktorá sa stala úplnou z hľadiska obligatórnych obsahových náležitostí žaloby (§ 132 ods. 1 CSP). 11. Podľa § 396 ods. 3 CSP o náhrade trov konania rozhodne súd prvej inštancie v novom rozhodnutí o veci. 12. Uznesenie prijal senát odvolacieho súdu pomerom hlasov 3 : 0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa. Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces. Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a/ až n/. Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a/ a b/. Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie. Dovolanie len proti dôvodom rozhodnutia nie je prípustné. Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde. V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa.

